Informatīvais ziņojums
“Par pasākumiem tautsaimniecībai nozīmīgu ražotņu aizsardzības stiprināšanai pret attālināti vadāmu ierīču radītiem apdraudējumiem”

1. Mērķis
Informatīvā ziņojuma (turpmāk – Ziņojums) mērķis ir izveidot praktiski īstenojamu un institucionāli koordinētu risinājumu tautsaimniecībai nozīmīgu ražotņu aizsardzības stiprināšanai pret bezpilota gaisa kuģu, bezpilota kuģošanas līdzekļu un bezpilota sauszemes platformu (turpmāk – attālināti vadāmas ierīces) radītiem apdraudējumiem.

2. Pašreizējās situācijas apraksts
Tautsaimniecībai nozīmīgas ražotnes ir īpaši jutīgas pret attālināti vadāmu ierīču radītiem apdraudējumiem, jo to darbība balstās uz nepārtrauktiem vai tehnoloģiski savstarpēji saistītiem ražošanas procesiem, kuru traucēšana var radīt būtiskus darbības traucējumus. 
Ražošanas cikla pārtraukums vai destabilizācija šādos objektos var radīt ne tikai tiešus zaudējumus konkrētajam komersantam, bet arī ietekmēt piegādes ķēdes, saistīto nozaru darbību un plašāku tautsaimniecisko vidi. Šādu objektu aizsardzība līdz ar to ir arī ekonomiskās noturības un valsts interešu jautājums, turklāt būtisku traucējumu gadījumā var tikt ietekmēta arī kritiski svarīgu preču un pakalpojumu pieejamība, kas savukārt var radīt riskus valsts drošībai un sabiedrības funkcionēšanai kopumā.
Attālināti vadāmas ierīces tautsaimniecībai nozīmīgu darbojošu ražotņu teritorijās vai to tuvumā var tikt izmantoti dažādiem mērķiem, tostarp izlūkošanai, drošības ievainojamību apzināšanai, prettiesiskai novērošanai, tehnoloģisko procesu traucēšanai vai apzinātai sabotāžai. Praksē komersantu rīcībā bieži nav pietiekamas informācijas, lai operatīvi izvērtētu, vai konkrētais lidojums ir tiesisks un saskaņots vai rada apdraudējumu, tādējādi ierobežojot iespēju savlaicīgi uzsākt atbilstošu rīcību.
Līdz ar to pašreizējā situācija nav saistāma tikai ar aktīvās pretdarbības instrumentu pieejamību, bet arī ar ierobežotām iespējām savlaicīgi identificēt apdraudējumu un nodrošināt efektīvu informācijas apriti.
Tādējādi būtiska nozīme būtu komersantu spējai savlaicīgi iegūt, strukturēti nodot un integrēt informāciju ar valsts institūciju informācijas sistēmām. Ja šāda informācijas aprite nav nodrošināta, aizsardzības efektivitāte saglabājas ierobežota arī gadījumos, kad valsts institūcijām ir nepieciešamie tiesiskie instrumenti un operatīvās spējas.
Tai pat laikā aktīva attālināti vadāmu ierīču neitralizēšana ir saistīta ar paaugstinātiem riskiem. Nesamērīga vai tehniski neprecīza ietekme var izraisīt ierīces nekontrolētu krišanu, apdraudēt cilvēku drošību, radīt mantiskos zaudējumus vai traucēt radiosakarus. Šie riski īpaši pieaug situācijās, kad nav skaidrs attālināti vadāmas ierīces aprīkojums vai lidojuma mērķis, tādēļ aktīvās pretdarbības decentralizācija privātajam sektoram vērtējama kā augsta riska pieeja.
Vienlaikus pasīvie aizsardzības līdzekļi, tostarp detekcija, ne vienmēr nodrošina pietiekamu aizsardzības līmeni, jo īpaši dinamiskās vai paaugstināta riska situācijās. Ņemot vērā attālināti vadāmu ierīču izmantošanas pieaugošo izplatību un tehnoloģisko sarežģītību, aizsardzības spējas attīstāmas kompleksi, pakāpeniski stiprinot arī kontrolētas un regulētas aktīvās pretdarbības iespējas.

3. Piedāvātais risinājums
3.1. Tautsaimniecībai nozīmīgas ražotnes
Risinājuma modelis ir vērsts uz tautsaimniecībai nozīmīgām ražotnēm, ar kurām šā risinājuma izpratnē saprotamas ražotnes, kurās tiek veikti nepārtraukti vai tehnoloģiski savstarpēji saistīti ražošanas procesi, kuru traucēšana var radīt būtiskus darbības traucējumus un kuru darbība ir būtiska tautsaimniecībai.
Lai pamatotu šādu ražotņu nozīmi tautsaimniecībā un nodrošinātu samērīgu regulējuma piemērošanu, attiecīgo ražotņu īpašniekam vai tiesiskajam valdītājam ir atbilst vismaz vienam no šādiem kritērijiem:
1) pēdējo trīs gadu laikā komersanta eksporta apjoms katru gadu ir bijis ne mazāks kā 20 000 000 euro un tas Latvijā gadā ir nodarbinājis vidēji vismaz 50 darbiniekus, un darbojas apstrādes rūpniecības nozarē;
2)  ir iesaistīti pirmās nepieciešamības preču, pārtikas un ar veselības nozares saistīto rezervju veidošanas sistēmā, par ko ir saņemts tās institūcijas atzinums, kam deleģēta attiecīgo rezervju veidošana; 
3) ir saņēmuši Aizsardzības ministrijas atzinumu par ražotnes atbilstību būtiskām drošības interesēm.
 
 
Šī informatīvā ziņojuma ietvaros par komersantiem, kas ir saņēmusi Aizsardzības ministrijas atzinumu par ražotnes atbilstību būtiskām drošības interesēm, ir uzskatāmi komersanti, kas atbilst vismaz diviem no zemāk minētajiem nosacījumiem:
1. Komersantam ir izveidota sadarbība ar Latvijas Nacionālajiem bruņotajiem spēkiem (tostarp piegādes, pētniecības, attīstības vai cita veida līgumi);
2. Komersantam ir izveidota sadarbība ar NATO vai Eiropas Savienības dalībvalstu bruņotajiem spēkiem (tostarp piegādes, pētniecības, attīstības vai cita veida līgumi);
3. Komersants ražo vai izstrādā ieročus, munīciju vai militāro aprīkojumu;
4. Komersants ražo vai izstrādā divējāda lietojuma tehnoloģijas;
5. Komersants izstrādā vai glabā progresīvas vai jaunas militārās tehnoloģijas, kas atbilst Aizsardzības industrijas un inovāciju atbalsta stratēģijā 2025.–2036. gadam noteiktajām inovāciju un tehnoloģiju prioritātēm, tostarp vismaz vienā no šādām jomām:
5.1. robotika, attālināti vadāmās un autonomās sistēmas;
5.2. mākslīgais intelekts un mašīnmācīšanās;
5.3. kosmosā bāzēti komunikāciju un novērošanas risinājumi;
5.4. kvantu tehnoloģijas, tai skaitā kvantu šifrēšana, droša saziņa, skaitļošanas jaudas izmantošana militārajām vajadzībām, kā arī 5G un satelītsakaru integrācija;
5.5. inovatīvie materiāli;
5.6. biotehnoloģijas;
5.7. enerģētikas un dzinējspēku tehnoloģijas.

3.2. Risinājuma modelis
Risinājuma ieviešana paredz pakāpenisku pieeju, stiprinot pasīvās aizsardzības elementus – detekciju, informācijas apriti un sadarbību ar valsts institūcijām, kā arī, paredzot komersantu aktīvās pretdarbības spēju pakāpenisku stiprināšanu. 
Šāda secība nodrošina tūlītēju drošības uzlabojumu, vienlaikus ļaujot kontrolēti attīstīt aktīvās iedarbības iespējas. Piedāvātā pieeja ir vērsta uz praktiski īstenojama sadarbības modeļa izveidi starp tautsaimniecībai nozīmīgām ražotnēm un valsts institūcijām. 
Šī modeļa ietvaros komersanti ievieš detekcijas risinājumus un nodrošina agrīnu apdraudējuma identificēšanu, savukārt Valsts policija izvērtē saņemto informāciju un nodrošina turpmāku reaģēšanu, nepieciešamības gadījumā iesaistot citas kompetentās valsts iestādes. Šāda pieeja ļauj vienlaikus stiprināt komersantu drošību un saglabāt valsts kontroli pār aktīvās pretdarbības līdzekļiem. 
Vienlaikus jāņem vērā, ka tikai ar pasīvās aizsardzības līdzekļiem, tostarp detekciju, ne vienmēr ir pietiekami, lai komersanti varētu operatīvi aizsargāt savas tautsaimniecībai nozīmīgas ražotnes, īpaši situācijās ar paaugstinātu risku vai ātri mainīgu apdraudējumu. Ņemot vērā arī to, ka attālināti vadāmu ierīču izmantošana kļūst arvien izplatītāka un rada jaunus drošības izaicinājumus, komersantu aizsardzības spējas attīstāmas ne tikai pasīvā, bet perspektīvā arī aktīvā virzienā, nodrošinot pakāpenisku un kontrolētu attiecīgo spēju stiprināšanu.
Risinājuma ieviešanas ietvaros būtu izveidojams sadarbības modelis starp komersantiem un Autonomo sistēmu kompetences centru, nodrošinot vienotu pieeju komersantu sagatavošanai attālināti vadāmu ierīču radīto apdraudējumu identificēšanai un novēršanai.
Sadarbības modelis primāri būtu vērsts uz komersantu apmācību un sagatavošanu pasīvās aizsardzības pasākumu īstenošanai, kā arī aktīvās pretdarbības spēju pakāpeniskai attīstībai. Tautsaimniecībai nozīmīgu ražotņu aizsardzības stiprināšana būtu balstāma uz kontrolētu, individuālu un pakāpenisku pieeju, kur papildu tiesību piešķiršana attiecībā uz aizsardzības līdzekļu izmantošanu ir cieši saistīta ar komersanta sagatavotības līmeni, kompetenci un spēju nodrošināt attiecīgo līdzekļu drošu un atbildīgu izmantošanu.
Vienlaikus uzsverams, ka detalizēts sadarbības modelis, komersantu sagatavošanas kārtība, novērtēšanas kritēriji, kā arī pasākumu īstenošanas mehānisms tiks izstrādāti turpmāk tiesiskā regulējuma ietvaros, sadarbojoties ar atbildīgajām institūcijām.

3.3. Risinājuma ieviešana
Risinājuma ieviešana balstāma uz diviem savstarpēji papildinošiem attīstības virzieniem:
1) pasīvās aizsardzības stiprināšana;
2) aktīvās pretdarbības spēju attīstība.


3.3.1. Pasīvās aizsardzības virziens
Virziens ir vērsts uz pasīvās aizsardzības un informācijas aprites sakārtošanu. Tas balstās uz detekcijas risinājumu ieviešanu, kas ļauj savlaicīgi identificēt attālināti vadāmas ierīces un iegūt sākotnējo informāciju par situāciju, neietekmējot radiosakarus vai radiofrekvenču spektru. 
Ņemot vērā šo risinājumu pasīvo raksturu, detekcijas iekārtu ieviešana komersantu līmenī jau šobrīd ir tiesiski iespējama. 
Vienlaikus būtiska nozīme ir šo detekcijas risinājumu efektīvai izmantošanai valsts drošības sistēmas ietvarā. Pašlaik nepastāv vienots mehānisms, kas nodrošinātu komersantu konstatēto attālināti vadāmu ierīču operatīvu pārbaudi pret valsts rīcībā esošo informāciju un savlaicīgu informācijas nodošanu kompetentajām institūcijām. Līdz ar to šī virziena ietvaros prioritāri sakārtojama informācijas aprite un sistēmu savietojamība. 
Risinājums paredz: 
1) veikt grozījumus Ministru kabineta 2024. gada 23. aprīļa noteikumos Nr. 248 “Bezpilota gaisa kuģu lidojumu noteikumi”, nosakot, ka tautsaimniecībai nozīmīgu ražotņu komersanti var ierosināt bezpilota gaisa kuģu sistēmu ģeogrāfisko zonu izveidošanu virs saviem objektiem.
Šādu ģeogrāfisko zonu izveidošana nodrošina divus būtiskus ieguvumus.
Pirmkārt, tiek radīts skaidrs tiesiskais ietvars konkrētajā teritorijā, nosakot attālināti vadāmu ierīču lidojumiem ierobežojumus vai īpašus nosacījumus. Tas ļauj juridiski nostiprināt attiecīgās ražotnes aizsardzības režīmu un rada pamatu valsts institūcijām piemērot uzraudzības un reaģēšanas mehānismus attiecībā uz šajā zonā notiekošiem lidojumiem.
Otrkārt, komersantiem, kuriem ir piekļuve Bezpilota gaisa kuģu informācijas sistēmai, tiek nodrošināta iespēja savlaicīgi identificēt saskaņotos lidojumus. Apvienojot sistēmā pieejamo informāciju ar komersantu rīcībā esošajām detekcijas iekārtām, iespējams operatīvi salīdzināt konstatētās attālināti vadāmās ierīces ar reģistrētajiem lidojumiem.
Šāda pieeja ļauj komersantiem ātri noteikt, vai konkrētais attālināti vadāmas ierīces veic tiesiski saskaņotu darbību vai arī tas var radīt potenciālu apdraudējumu. Līdz ar to tiek būtiski uzlabota situācijas apzināšana un radīti priekšnoteikumi savlaicīgai, mērķētai un koordinētai turpmākai rīcībai.
Gadījumos, kad no Bezpilota gaisa kuģu informācijas sistēmas netiek gūta pārliecība par konkrētās attālināti vadāmās ierīces kustības saskaņotību, komersants nekavējoties informē Valsts policiju par iespējamu apdraudējumu.
2) Tautsaimniecībai nozīmīgu ražotņu īpašnieki vai tiesiskie valdītāji pēc savas iniciatīvas iegādājas vai iznomā detektēšanas iekārtas; 
Vienlaikus pirms šādu iekārtu iegādes vai iznomāšanas būtu nepieciešams komersantiem savlaicīgi konsultēties ar Valsts policiju, lai nodrošinātu izvēlēto tehnisko risinājumu atbilstību drošības prasībām un savietojamību ar valsts institūciju uzturētajiem informācijas un komunikācijas tehnoloģiju (turpmāk – IKT) risinājumiem arī turpmākā attīstības perspektīvā.
3) Izvērtēt IKT risinājumus, kas nodrošinātu komersantu detekcijas sistēmu savietojamību ar valsts institūciju informācijas sistēmām un strukturētu informācijas nodošanu Valsts policijai operatīvai reaģēšanai, vienlaikus novērtējot ar šo risinājumu ieviešanu saistīto finansiālo ietekmi; 
4) Tiek saglabāts princips, ka aktīvās pretdarbības īstenošana ir valsts institūciju – tostarp Valsts policijas un citu operatīvo dienestu – kompetencē.

3.3.2. Aktīvās pretdarbības virziens
Otrs virziens ir saistīts ar komersantu aktīvās pretdarbības spēju stiprināšanu. Risinājuma ietvaros būtisks priekšnosacījums papildu aizsardzības pasākumu īstenošanai ir ģeogrāfiskās zonas noteikšana ap attiecīgo ražotni atbilstoši normatīvajos aktos paredzētajai kārtībai. Ģeogrāfiskās zonas noteikšana nodrošina tiesisku un operacionālu ietvaru attālināti vadāmas ierīces lidojumu ierobežošanai, uzraudzībai un koordinācijai, kā arī veicina informācijas pieejamību par saskaņotajiem lidojumiem.
Tikai pēc ģeogrāfiskās zonas noteikšanas ir iespējams izvērtēt un piemērot papildu aizsardzības instrumentus, tostarp ar attālināti vadāmas ierīces radīto apdraudējumu novēršanu saistītos tehniskos un organizatoriskos pasākumus. Bez šāda priekšnosacījuma nepastāv pietiekams pamats paplašinātu tiesību piešķiršanai komersantiem, jo nav nodrošināta pietiekama lidojumu pārskatāmība un skaidra nošķirtība starp saskaņotiem un potenciāli apdraudošiem lidojumiem.
Līdz ar to papildu tiesību piešķiršana, tostarp risinājumi ar aktīvās pretdarbības elementiem, ir skatāma kā nākamais attīstības posms pēc ģeogrāfiskās zonas izveides, nodrošinot pakāpenisku, samērīgu un ar valsts institūciju īstenotajiem uzraudzības un reaģēšanas mehānismiem saskaņotu pieeju.
Vienlaikus uzsverams, ka šādu tiesību piešķiršana attiecināma tikai uz ierobežotu komersantu loku, proti, tautsaimniecībai nozīmīgām ražotnēm, kuras atbilstoši noteiktajiem kritērijiem tiek izvērtētas un apstiprinātas Ministru kabinetā. Šāda pieeja nodrošina kontrolētu un mērķētu regulējuma piemērošanu, nepieļaujot nekontrolētu subjektu loka paplašināšanu.
Šī virziena ietvaros tiktu paredzētas tiesības tautsaimniecībai nozīmīgu ražotņu iekšējās drošības dienestu vai apsardzes komersantu darbiniekiem noteiktos gadījumos pārtraukt attālināti vadāmu ierīču pārvietošanos, ja tās apdraud attiecīgā objekta drošību vai darbības nepārtrauktību.
Papildus būtu jānodrošina, ka aktīvās pretdarbības ietvaros izmantotie tehniskie risinājumi, tostarp iekārtas un to tehniskā specifikācija, tiek iepriekš saskaņota ar Iekšlietu ministrijas un Aizsardzības ministrijas resoru atbildīgajām iestādēm, lai nodrošinātu to atbilstību drošības prasībām, savietojamību un kontrolētu izmantošanu valsts drošības sistēmas ietvarā.
Vienlaikus īpaši uzsverams, ka šādu līdzekļu izmantošana būtu pieļaujama tikai atbilstoši apmācītām personām, kā arī nosakot prasības apmācībai, tehniskajam aprīkojumam un kontroles mehānismiem.
Minētā risinājuma ieviešanai nepieciešams veikt grozījumus:
1) Nacionālās drošības likumā;
2) Elektronisko sakaru likumā;
3) Apsardzes darbības likumā;
4) Ministru kabineta 2022. gada 11. oktobra noteikumos Nr. 628 “Speciālo radiolīdzekļu izmantošanas kārtība”.

3.4. Finansiālā ietekme
Piedāvātā risinājuma ieviešana balstās uz principu, ka tautsaimniecībai nozīmīgu ražotņu īpašnieki vai tiesiskie valdītāji pilnā apmērā nodrošina pasīvās aizsardzības risinājumu ieviešanu savos objektos.
Tas ietver:
1) detekcijas iekārtu iegādi vai nomu;
2) attiecīgās infrastruktūras uzstādīšanu un uzturēšanu;
3) personāla apmācību detekcijas iekārtu izmantošanā un ziņošanas kārtībā.
Līdz ar to detekcijas infrastruktūras izveide un uzturēšana tiek finansēta par to komersantu finanšu līdzekļiem, kuru darbība atbilst tautsaimniecībai nozīmīgas ražotnes pazīmēm un kuri izvēlas attiecīgo risinājumu ieviest.
Vienlaikus valsts institūcijas – tostarp Valsts policija – savas kompetences ietvaros nodrošina metodisko atbalstu, tehnisko prasību noteikšanu un, nepieciešamības gadījumā, komersantu personāla apmācību. 
Ņemot vērā, ka aktīvās pretdarbības instrumentu ieviešana tiek īstenota pēc pašu komersantu iniciatīvas, ir pamatoti noteikt, ka ar šādu atbalstu saistītie valsts institūciju pakalpojumi, kā arī izdevumi, kas rodas saistībā ar licencēšanas, apmācību, tehnisko risinājumu izvērtēšanas un uzraudzības pasākumu nodrošināšanu, tiktu segti kā maksas pakalpojumi normatīvajos aktos noteiktajā kārtībā.
Tādējādi kopumā piedāvātais risinājums neparedz tiešu valsts budžeta finansējumu komersantu tehniskajiem risinājumiem un ir uzskatāms par fiskāli neitrālu attiecībā uz valsts budžetu. Valsts loma šajā modelī ir saistīta galvenokārt ar normatīvā ietvara nodrošināšanu, koordināciju un institucionālās sadarbības attīstīšanu.

4. Priekšlikumi turpmākai rīcībai
Ekonomikas ministrijai uzdot:
	1) līdz 2026. gada 14. augustam sagatavot un noteiktajā kārtībā iesniegt Ministru kabinetā priekšlikumus ar grozījumiem tiesiskajā regulējumā, lai nodrošinātu šā informatīvā ziņojuma 3.3.1. apakšpunktā minēto pasīvās aizsardzības stiprināšanas pasākumu ieviešanu;
	2) līdz 2026. gada 1. oktobrim sagatavot un noteiktajā kārtībā iesniegt Ministru kabinetā priekšlikumus ar grozījumiem tiesiskajā regulējumā attiecībā uz šā informatīvā ziņojuma 3.3.2. apakšpunktā minēto aktīvās pretdarbības spēju attīstību;
	3) līdz 2026. gada 1. oktobrim izvērtēt IKT risinājumus, kas nodrošinātu komersantu detekcijas sistēmu savietojamību ar valsts institūciju informācijas sistēmām un strukturētu informācijas nodošanu Valsts policijai operatīvai reaģēšanai, vienlaikus novērtējot ar šo risinājumu ieviešanu saistīto finansiālo ietekmi.

